– Današnjim izvješćem o deset godina rada želim se oprostiti od vas. Zahvaljujem HDZ-u čiji sam kandidat bila svih deset godina, a sada sam imenovana za direktoricu izborne kampanje. Nisam naučila sjediti na dvije sjedalice i sigurna sam u pobjedu HDZ-a. Već sada želim prepustiti funkciju svom zamjeniku Nikoli Blaževiću i sigurna sam da ću imati odličnog nasljednika. Dajem ostavku na mjesto gradonačelnice. Ostajem predsjednica gradskog odbora HDZ-a – rekla je Josipa Rimac u kninskoj gradskoj vijećnici na prezentaciji desetogodišnjeg rada i ulaganja u infrastrukturu grada u koju je u to vrijeme uloženo oko 1,2 milijardi kuna.

Josipa Rimac tijekom napuštanja funkcije gradonačelnice Knina u jednom trenutku je pustila suzu a na novinarski upit je li joj odluka teška rekla je:

- Postati gradonačelnicom sa 25 godina i biti 10 godina na toj funkciji je puno, ali ja se još uvijek osjećam kao da mi je 25. Rasla sam sa svojim gradom i ostvarili smo dobre rezultate. U životu sam uvijek bila spremna donositi svoje odluke i izvršavati ih.

Rimac je dodala da joj je sada zadatak pobjeda HDZ -a na izborima.

- Kada ostvarimo pobjedu na izborima tada ćemo o daljnjim planovima. Zahvalna sam HDZ -u na podršci u Kninu , a uvijek sam spremna i za značajniju funkciju u vladi ali i na povratak u svoj grad Knin . HDZ sada treba moj potpuni angažman i dat ću sve od sebe - rekla je Josipa Rimac .

Budući gradonačelnik Knina Nikola Blažević koji će na tu funkciju stupiti prisegom Josipe Rimac u Saboru njezin je prvi zamjenik izabran na prošlim lokalnim izborima, a izjavio je kako zahvaljuje svojoj prethodnici na suradnji i uspješnom radu te dodao kako će se njegov stil rada razlikovati od njezinog, ali da će nastojati učiniti sve da Knin i dalje napreduje.

Istakao je kako nije zadovoljan odnosnom sadašnje vlade prema Kninu, ali da vjeruje da će nova vlada, koja će kako je on uvjeren biti HDZ-ova, imati bolji odnos prema Kninu.

>> Milanovićev tim za napadanje HDZ-ovaca